CELEX: 32022R0046
Language: bg
Date: 2022-01-13 00:00:00
Title: Регламент за изпълнение (ЕС) 2022/46 на Комисията от 13 януари 2022 година за изпълнение на Регламент (ЕС) 2021/1139 на Европейския парламент и на Съвета за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 по отношение на определянето на енергийно ефективни технологии и уточняването на методологичните елементи за определяне на нормалното риболовно усилие на риболовните кораби

14.1.2022   
               
               
                  BG
               
               
                  Официален вестник на Европейския съюз
               
               
                  L 9/27
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/46 НА КОМИСИЯТА
         от 13 януари 2022 година
         за изпълнение на Регламент (ЕС) 2021/1139 на Европейския парламент и на Съвета за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 по отношение на определянето на енергийно ефективни технологии и уточняването на методологичните елементи за определяне на нормалното риболовно усилие на риболовните кораби
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/1139 на Европейския парламент и на Съвета за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 (1), и по-специално член 18, параграф 5 от него,
         като има предвид, че:
         
                     (1)
                  
                  
                     С член 18, параграф 1 от Регламент (ЕС) 2021/1139 се позволява на Европейския фонд за морско дело, рибарство и аквакултури да предоставя подкрепа за подмяната или обновяването на основен или допълнителен двигател на риболовен кораб с обща дължина до 24 метра.
                  
               
                     (2)
                  
                  
                     Подкрепата, посочена в член 18 от Регламент (ЕС) 2021/1139, допринася за постигането на специфичната цел за повишаване на енергийната ефективност и намаляване на емисиите на CO2 чрез подмяна или обновяване на двигателите на риболовните кораби, както е посочено в член 14, параграф 1, буква б) от Регламент (ЕС) 2021/1139.
                  
               
                     (3)
                  
                  
                     Член 18, параграф 5, втора алинея, буква а) от Регламент (ЕС) 2021/1139 се отнася за енергийно ефективните технологии, използвани в новия двигател; необходимо е да се определи кои енергийно ефективни технологии допринасят за намаляването на емисиите на CO2.
                  
               
                     (4)
                  
                  
                     В член 18, параграф 5, втора алинея, буква в) от Регламент (ЕС) 2021/1139 се предвижда, че според измерванията на държавата членка новият двигател трябва да отделя 20 % по-малко CO2 или да използва 20 % по-малко гориво в сравнение с двигателя, който се подменя, в рамките на нормалното риболовно усилие на съответния кораб.
                  
               
                     (5)
                  
                  
                     За целите на измерването от страна на държавата членка е необходимо да се определи какво следва да се счита за „нормално риболовно усилие на съответния кораб“, като се вземат предвид голямото разнообразие от риболовни кораби, техните риболовни техники, разстояния на пътуване и коефициенти на затоварване, които варират във времето и оказват въздействие върху емисиите на CO2 и разхода на гориво.
                  
               
                     (6)
                  
                  
                     С цел да се създадат условия за незабавното прилагане на предвидените в настоящия регламент мерки, той следва да влезе в сила в деня след деня на публикуването му в Официален вестник на Европейския съюз.
                     
                  
               
                     (7)
                  
                  
                     Предвидените в настоящия регламент мерки са в съответствие със становището на Комитета за Европейския фонд за морско дело, рибарство и аквакултури,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Енергийно ефективни технологии, използвани в новите двигатели
            За целите на член 18, параграф 5, втора алинея, буква а) от Регламент (ЕС) 2021/1139 се счита, че в новите двигатели на риболовните кораби се използват енергийно ефективни технологии, когато двигателите:
            
                        (1)
                     
                     
                        използват:
                        
                                    а)
                                 
                                 
                                    водород
                                 
                              
                                    б)
                                 
                                 
                                    амоняк
                                 
                              
                                    в)
                                 
                                 
                                    вътрешно горене
                                 
                              
                                    г)
                                 
                                 
                                    горивни елементи
                                 
                              
                                    д)
                                 
                                 
                                    електроенергия
                                 
                              
                                    е)
                                 
                                 
                                    комбинация от електроенергия и вътрешно горене (хибриди)
                                 
                              
                                    ж)
                                 
                                 
                                    хибрид с горивни елементи
                                 
                              
                  
                        (2)
                     
                     
                        имат одобрение на типа в съответствие с Регламент (ЕС) 2016/1628 на Европейския парламент и на Съвета (2).
                     
                  
         
            Член 2
            Нормално риболовно усилие на риболовните кораби
            За целите на член 18, параграф 5, втора алинея, буква в) от Регламент (ЕС) 2021/1139 държавите членки вземат решението си относно това какво да се счита за нормално риболовно усилие на риболовния кораб, за който е подадено заявление за подкрепа, въз основа на следните елементи:
            
                        1)
                     
                     
                        характеристиките и риболовния модел на съответния риболовен кораб;
                     
                  
                        2)
                     
                     
                        средната стойност от десет представителни риболовни рейса, извършени през трите календарни години, предхождащи заявлението за подкрепа; и
                     
                  
                        3)
                     
                     
                        риболовните техники, използвани от съответния риболовен кораб, и времето, прекарано в морето, по време на представителните риболовни рейсове.
                     
                  
         
            Член 3
            Влизане в сила
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 януари 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 247, 13.7.2021 г., стр. 1.
         
            (2)  Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (ЕС) № 1024/2012 и (ЕС) № 167/2013 и за изменение и отмяна на Директива 97/68/ЕО (ОВ L 252, 16.9.2016 г., стр. 53).